OpenLLM-France/wikimedia huggingface dataset:
# Jean-François Pilâtre de Rozier

Jean-François Pilâtre de Rozier (Metz, 30 de març de 1754 - Boulogne-sur-Mer, 15 de juny de 1785) va ser un professor de física i química francès i un dels primers pioners de l'aviació. El seu globus aerostàtic es va estavellar prop de Wimereux en el Pas de Calais durant l'intent de creuar volant el Canal de la Mànega. Ell i el seu acompanyant, Pierre Romain, van passar a ser les dues primeres víctimes d'un accident aeri.

## Primers vols

Jean-François, el 4 de juny de 1783 va presenciar el primer vol del globus dels germans Montgolfier. El 19 de setembre va ajudar en el primer vol lliure tripulat per éssers vius, una cabra, un ànec i un gall, en el Aerostat Réveillon fabricat pels germans Montgolfier i Jean-Baptiste Réveillon. Aquest vol es realitzà al jardí frontal del Palau de Versalles.
Després de pujar en un globus captiu a una altura d'uns 25 metres, possiblement el 15 d'octubre de 1783, i de fer diverses proves, va protagonitzar el primer vol lliure tripulat de la història el 21 de novembre de 1783 acompanyat pel Marquès d'Arlandes. Durant el vol, de 25 minuts, utilitzant un globus aerostàtic dels germans Montgolfier, van arribar a una alçada de 3.000 peus (914m) damunt de París, recorrent una distància d'uns 9 kilòmetres des del Château de la Muette fins Butte-aux-Cailles, i des d'allà sobre els afores de París. Suficient combustible va romandre a bord al final del vol que hauria permès al globus volar entre quatre i cinc vegades més lluny. Tanmateix, les brases del foc estaven cremant l'estructura del globus i s'havien d'eliminar amb esponges. Com que semblava que podrien destruir el globus, Pilâtre es va treure el seu abric per aturar el foc.

## Vegeu també

* Germans Montgolfier
* Globus aerostàtic
* Globus de gas
* Aeròstat
* Aviació

## Enllaços externs

* http://bellestar.org/BalloonHistory.aspx Arxivat 2007-09-28 a Wayback Machine.
* http://clg-pilatre-de-rozier.scola.ac-paris.fr/PDRBio.htm Arxivat 2007-09-27 a Wayback Machine.
# Joan Rigau

Joan Rigau és el nom dels següents personatges:
* Joan Rigau i Sala (Santa Coloma de Farners, 1905 - Madrid, 1977), mestre i músic
* Joan Rigau i Trill (Torroella de Montgrí, 1841 - Torroella de Montgrí, 1890), músic i sabater
# Joan Riera Yern

Joan Riera Yern, conegut com en Joan Sastre fou mariner, saliner i també polític. Va pertànyer al sindicat de la CNT. Durant la Segona República va pertànyer també al partit Aliança Republicana. Fou membre de la maçoneria, tant de la lògia eivissenca Sol Naciente com del triangle Orto de Formentera. El 7 de maig de 1936 fou nomenat batle de Formentera fins que fou deposat el 19 de juliol d'aquest càrrec a favor de Joan Serra Torres. El 7 d'agost de 1936, però, amb l'arribada del general Alberto Bayo amb l'ocupació republicana de l'illa, Joan Riera fou reanomenat una altra vegada com a batle (o cap de la gestora).
Sembla que durant la guerra, mentre ocupà aquest càrrec feu tot el possible per protegir els ciutadans d'ideologia dretana empresonats. Cal tenir present que amb l'arribada de Bayo foren empresonades entre quaranta i cinquanta persones per ser simpatitzants a l'Alçament. Finalitzada l'ocupació republicana, no abandonà l'illa i fou detengut el maig de 1937.
El consell de guerra al qual fou sotmès va sobreseure el cas el desembre del mateix any, però el 1945 va tornar a ser jutjat pel Tribunal especial per a la repressió a la maçoneria i el comunisme, que el condemnà a dotze anys de presó, encara que la pena fou commutada l'any següent.

## Referències

* ↑ Riera Yern, Joan -Sastre-. Enciclopèdia d'Eivissa i Formentera
# Jamyangiin Urantögs

Aquest és un nom mongol. El nom és «Urantögs», i «Jamyangiin» és un patronímic, no un cognom.
Jamyangiin Urantögs (mongol: Жамъянгийн Урантөгс) és una cantant i músic mongola. Va néixer en la família del compositor i multiinstrumentista mongol Ts. Jamyan. A la ciutat d'Uliastai va estudiar el yatga, una cítara tradicional mongola, a l'Escola de Música i Dansa d'Ulan Bator. Més tard, va anar a Moscou per obtenir un títol de composició a la Universitat Estatal Pedagògica de Moscou.
El 2002, Urantögs va ser una de les guanyadores del Segon Concurs Internacional del segle XXI de Moscou. Va fer una gira tocant música tradicional buriata amb el grup de música mongol Namgar a Noruega, la Xina i Malàisia. Canta i interpreta al disc de debut de Namgar, Hatar (2002).
Va estar ensenyant teoria de la música i solfeig a la Universitat de Cultura d'Ulan Batar (Mongòlia) durant algun temps i va editar el llibre de musicologia del seu pare, publicat el 2007.
Va arribar als Estats Units d'Amèrica a mitjan de la dècada del 2000 amb la banda mongola de música buriata Badma-Khanda, per tocar amb el trombonista Roswell Rudd, i va fer una gira amb Rudd i la banda pels Estats Units, tocant al Carnegie Hall el novembre del 2006. Es va convertir en una intèrpret independent després que la banda tornés a Rússia.

## Referències

* ↑ Жамъян Ц. Редактор Урантөгс Ж., Оюунцэцэг Д. Дуу түүний мөн чанар. Улаанбаатар, Цээл-Эрдэнэ ХХК (Jamyan Ts. Editors Urantugs J., Oyuntsetseg D. La cançó és la seva essència. Ulan Bator, Tseel-Erdene LLC), 2007.
* ↑ «Scott Verrastro. Blue Mongol» (en anglès). Jazz Times, 10-02-2007. Arxivat de l'original el 2007-02-10. [Consulta: 23 setembre 2020].
* ↑ «Carnegie Hall concert schedule» (en anglès).

## Enllaços externs

* Jamyangiin Urantögs. «Khar Torgon Khamjaar». YouTube.
# Joan Pluimer

Joan Pluimer (Amsterdam, ca 1647 - 17 març 1718) va ser un poeta i dramaturg neerlandès. Va escriure una sèrie de preludis, farses i comèdies i alguns documents traduïts del francès. Durant quatre dècades, Pluimer va ser molt influent en el món del teatre d'Amsterdam, a causa del seu nomenament com a director del Teatre de la ciutat. Va romandre en el càrrec fins a la seva mort.

## Obra dramàtica

* Voorspel (1678)
* De bedrooge vrijjers (1679)
* De buitenspoorige jaloersche (1681)
* De vrek (L'avar) de Molière (1685)
* De verlooren schildwacht (1686)
* School voor jaloerschen (1691)
* Krispijn Starrekijker (1709)
* Pyramus en Thisbé (1723)
* Reinout in het betoverde hof, zijnde het gevolg van Armida (1728)
# Joan Pluma i Vilanova

Joan Pluma i Vilanova (Girona, 10 d'octubre del 1964) és llicenciat en història. Ha estat director general d'Arxius, Biblioteques, Museus i Patrimoni del Departament de Cultura de la Generalitat de Catalunya fins al 19 de gener de 2016.

## Biografia

Es va llicenciar en Història per la Universitat Autònoma de Barcelona i té un Màster en direcció d'empreses per la Universitat de Girona. Va ser membre de l'escoltisme de Minyons Escoltes i Guies de Catalunya a Girona. Es va afiliar a les JSC i al PSC. Entre 1986 i 1990 va formar part del Secretariat del Consell Nacional de la Joventut de Catalunya, i entre 1987 i 1989 fou el President del Consell Europeu de Consells Nacionals de Joventut CENYC. El 1991 es va convertir en el regidor de cultura de l'Ajuntament de Girona, on es va guanyar progressivament la confiança de Joaquim Nadal, llavors alcalde de la ciutat.
Durant la seva carrera professional ha ocupat d'altres càrrecs com la vicepresidència de la Diputació de Girona, regidor d'Urbanisme, tercer tinent d'alcalde i portaveu del PSC a l'Ajuntament de Girona.

## Referències

* ↑ «Direcció General del Patrimoni Cultural». Generalitat de Catalunya, 2011. Arxivat de l'original el 2011-07-20. [Consulta: 27 novembre 2011].
* ↑ «Joan Pluma abandona el PSC per entrar al nou Govern de CiU». AraGirona, 14-01-2011. Arxivat de l'original el 2011-08-29. [Consulta: 27 novembre 2011].
# Joan Morer

Joan Morer (Ribesaltes, 1922 - 2008) fou un escriptor rossellonès. De formació autodidàctica, treballà de vinyater. Fortament arrelat a la terra, de la qual extreia els temes i la força poètica, s'expressà en un llenguatge directe de fort impacte popular. Influït notablement per l'estil modernitzador i rejovenidor de Jordi Pere Cerdà, escriví poesia i contes, obra en gran part inèdita. Publicà Defensa i pèrdua d'Altariba (1973), D'une terre la manière (1974), Ribesaltes fa temps (1976), Bestiari i bestieses (1979 i Coloms entorn (1982). Col·laborador assidu del diari L'Indépendant de la Catalunya Nord, la cantant Gisela Bellsolà li musicà vuit poemes dins el disc Salut amb poesia (1979).

## Referències

* ↑ «Joan Morer». Gran Enciclopèdia Catalana. [Consulta: 4 agost 2020].
# Joe Dombrowski

Joe Dombrowski (Marshall, 12 de maig de 1991) és un ciclista professional, entre 2011 i 2023, estatunidenc. El seu darrer equip fou Astana Qazaqstan Team.
Després d'arribar a l'equip Trek-Livestrong U23 a l'agost de 2010 com aprenent, el 2011 va aconseguir algunes actuacions de destacables a Europa com un 3$^{er}$ lloc a la Ronda de l'Isard d'Arieja (França) i 2n al Giro de la Vall d'Aosta (Itàlia).
El 2012 va aconseguir la victòria al Girobio i el 2015 va aconseguir guanyar Tour de Utah, cursa de categoria 2.HC. El 2021 va guanyar una etapa al Giro d'Itàlia.
El gener de 2024 anuncia la seva retirada després de no trobar equip.

## Palmarès

* 2011
** Vencedor d'una etapa del Giro de la Vall d'Aosta
* 2012
** 1r al Girobio i vencedor de 2 etapes
* 2015
** 1r al Tour de Utah i vencedor d'una etapa
* 2019
** Vencedor d'una etapa al Tour de Utah
* 2021
** Vencedor d'una etapa al Giro d'Itàlia

### Resultats a la Volta a Espanya

* 2015. 46è de la classificació general
* 2016. 88è de la classificació general
* 2017. 101è de la classificació general
* 2023. 57è de la classificació general

### Resultats al Giro d'Itàlia

* 2016. 34è de la classificació general
* 2017. 69è de la classificació general
* 2018. 63è de la classificació general
* 2019. 12è de la classificació general
* 2020. 43è de la classificació general
* 2021. No surt (6a etapa). Vencedor d'una etapa
* 2022. 22è de la classificació general
* 2023. 59è de la classificació general

### Resultats al Tour de França

* 2022. 43è de la classificació general

## Referències

* ↑ «Joe Dombrowski signs two-year deal with Astana» (en anglès). , 07-10-2021 [Consulta: 3 gener 2022].
* ↑ esport3. «Dombrowski guanya la quarta etapa del Giro i De Marchi és el nou líder», 11-05-2021. [Consulta: 12 maig 2021].
* ↑ «Joe Dombrowski announces end of 'wild ride' as pro cyclist» (en anglès). cyclingnews, 23-01-2024. [Consulta: 23 gener 2024].

## Enllaços externs

* Fitxa i palmarès complet a sitiodeciclismo.com
* Fitxa i palmarès complet a cyclebase.nl
* Fitxa i palmarès complet a museociclismo.it
# Iuli Daniel

Iuli Màrkovitx Daniel (en rus: Юлий Маркович Даниэль) (15 de novembre de 1925, Moscou - 30 de desembre de 1988) fou un destacat dissident soviètic, a més d'escriptor, poeta i traductor. La seva dissidència amb el règim de l'URSS el va fer convertir en un presoner de consciència (o pres polític) i en un supervivent dels camps de treballs forçats instaurats pel règim soviètic. Sovint va fer servir alguns pseudònims per escriure, com Nikolai Arjak o Iuli Petrov.

## Primers anys i Segona Guerra Mundial

Iuli Daniel va néixer al si de la família del dramaturg d'origen jiddisch Mark Nàumovitx Meieróvitx, qui va adoptar el pseudònim de Mark Daniel. La famosa marxa del moviment de joves pioners soviètics havia estat originalment escrita per a una de les seves obres de teatre.
L'oncle de Daniel havia estat un fervent revolucionari amb el pseudònim de Liberten, i fins i tot va arribar a actuar al Komintern. Tanmateix, va morir durant la Gran Purga estalinista de 1936-1938. El 1942, durant la Segona Guerra Mundial, Daniel va mentir sobre l'edat que tenia per tal de poder allistar-se com a voluntari per combatre al front. Va lluitar al segon front ucraïnès i al tercer belarús. El 1944, ja durant l'ofensiva de l'Exèrcit Roig posterior a la seva victòria a la batalla de Stalingrad, va quedar greument ferit a les cames i li van donar la baixa.

## Escrits i arrest

El 1950 va graduar-se a l'Institut Pedagògic de Moscou i començà a treballar com a mestre a les províncies de Kaluga i de Moscou. Més endavant va realitzar traduccions de poemes de diverses llengües estrangeres per després publicar-les.
Daniel i el seu amic Andrei Siniavski també escrigueren novel·les de sàtira política i van vendre els seus manuscrits a França per poder-los publicar amb pseudònims. Va casar-se amb Larisa Bogoraz, qui també es va convertir en una important dissident.
El 1965 Daniel i Siniavski foren arrestats. El 14 de febrer de 1966 Daniel fou sentenciat a cinc anys de treballs forçats a causa de la seva "activitat antisoviètica", Siniavski a set. Tots dos escriptors van autodeclarar-se no culpables, quelcom virtualment sense precedents en una URSS que durant l'anterior període estalinista s'havia acostumat a les confessions forçades.
# J. Michael Fay

J. Michael Fay (Plainfield, setembre de 1956) és un ecòleg i conservacionista estatunidenc.
És conegut pel MegaTransect, un projecte que el va portar a caminar 5.150 kilòmetres a través de l'Àfrica durant 455 dies, i també pel MegaFlyover, un projecte posterior en el que ell i el pilot Peter Ragg, durant mesos, varen volar a baixa altitud 112.654 kilòmetres en un avió petit, prenent fotografies cada vint segons. Ambdós projectes van ser patrocinats per la National Geographic Society, la qual va produir articles i documentals sobre els projectes.

## Referències

* ↑ «Man's Africa Trek Saves Pristine Forests» (en anglès). Voice of America, 22-01-2012. [Consulta: 29 abril 2024].
* ↑ «African Flyover Reveals Impact of 'Human Footprint'» (en anglès). NPR, 17-08-2005.
* ↑ «Fay, Michael» (en anglès americà). U.S. State Department. [Consulta: 29 abril 2024].

## Bibliografia

* Quammen, David «Megatransect». National geographic, 6, 4, 2000, pàg. 2–29. ISSN: 1138-1434.
* Fay, Mike. Megatransect: Mike Fay's Journals (en anglès). National Geographic, 2005. ISBN 978-0-7922-3880-5.

## Enllaços externs

* Fitxa biogràfica al web de la National Geographic Society (anglès)
# Jong Song-Ok

Jong Song-Ok (Haeju, Hwanghae del Sud, 18 d'agost, 1974) és una atleta de Corea del Nord especialista en marató.
Guanyà el títol mundial l'any 1999 a Sevilla. També participà en els Jocs Olímpics de 1996 a Atlanta, on acabà 20a.

## Enllaços externs

* The World Marathon “QUEEN”, Jong Song-Ok Arxivat 2009-07-09 a Wayback Machine.
* IAAF, perfil de Jong Song-Ok
# Josep Canet

Josep Canet és el nom dels següents personatges:
* Josep Teodor Canet Menéndez (Ciutadella de Menorca, 1877 - Ferreries, 1936), polític menorquí
* Josep Canet i Roura (Torroella de Montgrí, 1951 - La Bisbal d'Empordà, 1934), músic, director i fundador de 'La Principal de la Bisbal'
# Josep Capellades

Josep Capellades (Martorell, 1610 - Montserrat, 1 de gener de 1688) va ser un monjo benedictí, membre de la comunitat de Montserrat, escriptor i músic català.
Va néixer a Martorell el 1610. Va prendre l'hàbit de monjo el 4 de gener de 1627 al monestir de Montserrat. Al cenobi va fer estudis d'escriptura de la mà del pare Jeroni Lloret, esdevenint-ne un dels deixebles més eminents, i també de música.
A més de ser un excel·lent músic, va tenir gran fama com a teòleg, literat i humanista. Va ser examinador sinodal de Barcelona i mestre de teologia. Va ocupar també les primeres destinacions en la religió benedictina, com ara prior major de Montserrat i lector de casos, vicari a les viles de Monistrol i després d'Olesa, lector d'escriptura a Perpinyà, i més tard de Vic.
Va deixar diverses obres escrites, però, a diferència del seu mestre, que havia trobat mecenatge en l'abat Bartomeu Garriga, Capellades no va poder publicar-les per falta de fons i van romandre inèdites. Arran d'això es van perdre amb motiu de la crema del monestir per les tropes franceses el 1811. Es diu que la seva obra fou molt admirada pels seus contemporanis. El pare Capellades va tenir honors d'abat de Montserrat, motiu pel qual el seu cadàver va ser enterrat al lloc dels abats.

## Obres

* Nomina et epítet, Seatce Mesrice Virginia: un volum en foli.
* Epítet, ejusdem: quatre volums.
* Additionis pro complement Silvce alegoriarum patrimoni Fr Jeronimi Laureta: quatre toms en foli.
* De scriptoribus benedictini: un volum en foli.
* Dicta SS. PP. de Mysterio Sanctissimce Trinitatis: un volum.
* Jesus Maria Scopus vitos nostroe: quatre volums.
Només s'ha conservat l'Onomatologia Beatae Virginis Mariae, inèdita, en la qual va recollir un total de 7.640 epítets donats pels Pares de l'Església i autors eclesiàstics a la Mare de Déu.

## Referències

* 1 2 «Josep Capellades». Gran Enciclopèdia Catalana. Barcelona: Grup Enciclopèdia Catalana.
* 1 2 3 Balanza i González, Ferran. «Joan Cererols (1618-1680)». A: Actes del I Symposium de Musicologia Catalana: Joan Cererols i el seu temps. Barcelona: Institut d'Estudis Catalans, 1985, p. 31.
* 1 2 3 Albareda, Anselm María. Història de Montserrat. Barcelona: Publicacions de l'Abadia de Montserrat, 2005, p. 243.
* 1 2 3 4 5 Saldoni, Baltasar. Diccionario biográfico-bibliográfico de efemérides de músicos españoles (en castellà). vol. 1. Madrid: A. Perez Dubrull, 1868, p. 21-23.
# Yamaha

«Yamaha» té aquests significats:
* Yamaha Corporation, fabricant d'instruments musicals i electrònics
* Yamaha Motor Company, fabricant de motocicletes, motors forabord i altres productes relacionats
* Yamaha Motor España, filial de Yamaha amb seu a Catalunya entre el 1987 i el 2012
* Torakusu Yamaha, japonès, fundador de Yamaha Corporation
* Festival Yamaha
* Yamaha Stadium estadi de l'equip japonès Júbilo Iwata
* Yamaha Music, discogràfica
# Yamaha Aerox

La Yamaha Aerox és un model de ciclomotor (49cc) refrigerat per aigua fabricat per la marca Yamaha. El motor d'aquesta versió és de 2T de la italiana Minarelli, la seva forma aerodinàmica i futurista ha permès que el model sigui acceptat any rere any gairebé sense cap modificació important en la carrosseria, excepte canvis de color, adhesius, starter automàtic, variacions en el marcador, limitacions en el CDI a partir del 2003. Diversos anys s'ha posat a la venda edicions el disseny de les quals s'assembla a rèpliques de motos de motociclistes professionals de l'equip Yamaha de Moto GP com estategia de màrqueting per a aconseguir una major atracció del client a l'hora d'adquirir aquesta moto. Destaca per exemple la Yamaha Aerox R 46 Replica que inclou la signatura de Valentino Rossi i el text-logotip The doctor, sobrenom del pilot. En el 2013 van decidir canviar gairebé per complet el disseny, amb la nova Aerox R 2013, en 2 versions, una d'elles (Nacked) amb un marcador totalment digital.

## Especificacions

* Motor
** Monocilíndric de 2 temps, amb refrigeració forçada per aigua
** Cilindrada: 49,2 cc
** Diàmetre x carrera: 40,0 x 39,2 mm
** Relació de compressió: 7,44:1
** Potència màxima: 2,0 kW @ 6.500 rpm
** Parell màxim: 3,7 Nm @ 4.500 rpm
** Lubricació: Càrter humit
** Subministrament de carburant: Gurtner
** Sistema d'encesa: CDI
** Sistema d'arrencada: Elèctric i pedal
** Sistema de transmissió: Automàtic tipus V
** Cap. dipòsit combustible: 7,0 L
* Xassís
** Suspensió davantera: Hidràulica amb forqueta telescòpica
** Suspensió posterior: Hidràulica amb unitat oscil·lant
** Fre davanter Disc: Ø 190 mm
** Fre posterior Disc: Ø 190 mm
** Pneumàtic davanter: 130/60-13
** Pneumàtic posterior: 140/60-13
** Recorregut suspensió davantera: (mm) 80 mm
** Recorregut suspensió posterior: (mm) 60 mm
* Dimensions
** Longitud: (mm) 1743 mm
** Ample: (mm) 690 mm
** Altura: (mm) 1170 mm
** Altura del seient: (mm) 828 mm
** Distància entre eixos: (mm) 1.256 mm
** Distància mínima al sòl: (mm) 185 mm
** Pes en sec sense oli ni combustible: (kg) 92 kg

## Enllaços externs

* Lloc Oficial sobre la Yamaha Aerox
* https://www.yamaha-motor.eu/es/es/
# Athoon

Athoon fou una tikhana de Mewar (Udaipur) cedida com a jagir el 1708 pel maharana Maharana Amar Singh II a un cap del clan Purawat dels sisòdia rajputs de nom Chatar Singh fill de Jaswant Singh de Mangrop. La capital era Athoon a 154 km d'Udaipur.

## Història

El maharana de Mewar maharana Amar Singh II va cedir la tikhana com a jagir a Chatar Singh fill de Jaswant Singh de Mangrop, el 1708; el seu successor Guman Singh es va enemistar amb el maharana Ari Singh II (1761-1773) i el 1773 aquest va atacar Athoon volent arrestar al jagirdar; com a defensa Guman Singh es va mullar de petroli i es va calar foc; envoltat de flames es va llençar contra els atacants i en va matar alguns abans de morir. Per un temps va passar a Amar Chand però més tard el jagir fou retornat a la dinastia Purawat.

## Llista de sobirans

* Chatar Singh 1708-?
* Guman Singh ?-1773
* Amar Chand 1773-?
* Dawlat Singh
* Sujan Singh
* Devi Singh
* Gulab Singh

## Referències

* The Mewar Encyclopaedia Arxivat 2008-08-08 a Wayback Machine.
# Mabar

Mabar fou el nom donat pels àrabs a la costa oriental del Dècan que a grans trets coincideix amb la costa de Coromandel (derivat de Coromandalan, regne dels Coles). La capital Tanjavur s'anomenava en àrab i persa Barr al-Suliyan (o Shuliyan). El nom mabar en àrab significa 'pas' o 'punt on es creua' suposadament per servir de base per creuar a Ceilan.

## Referències

* Enciclopèdia de l'islam, V, 940 a 942.
# Refugi de les Agols

El refugi de les Agols és un refugi de muntanya de la Parròquia d'Encamp (Andorra) a 2230 m d'altitud i situat a la banda dreta del riu dels Agols sota el Cap de Montuell.
# Refractivitat molar

La refractivitat molar (A) és la mesura de la polaritzabilitat total d'1 mol d'una substància en funció de la temperatura, l'índex de refracció i la pressió. Es defineix per:
    $A={\frac {4\pi }{3}}N_{A}\alpha ,$
on $N_{A}\approx 6.022\times 10^{23}$és la constant d'Avogadro i $\alpha$ és la polaritzabilitat mitjana.
En el Sistema Internacional d'Unitats, les unitats de $R$ és J mol$^{-1}$ K$^{-1}$, la de la $T$ és K, la de la $p$ és Pa, i $n$ no té cap unitat. Així doncs, les unitats d'$A$ són m³ mol$^{-1}$.

## Relacions

Integrant la refractivitat molar en l'equació de Lorentz-Lorenz, dona
    $A={\frac {N_{A}}{N}}{\frac {n^{2}-1}{n^{2}+2}},$
on $N$ és el nombre de molècules per unitat de volum i $n$ és l'índex de refracció. La relació $N_{A}/N$ és simplement el volum molar $V_{m}$.
Provant en la Llei dels gasos ideals a 1 mol, dona
    $V_{m}={\frac {N_{A}}{N}}={\frac {RT}{p}},$
on $R$ és la constant universal dels gasos ideals, $T$ és la temperatura absoluta, i $p$ és la pressió. Llavors, la refractivitat molar és
    $A={\frac {RT}{p}}{\frac {n^{2}-1}{n^{2}+2}}.$
En el cas d'un gas, $n^{2}\approx 1$, la refractivitat molar es pot aproximar a
    $A={\frac {RT}{p}}{\frac {n^{2}-1}{3}}.$
En termes de densitat (ρ), la massa molecular (M) es pot demostrar que:
    $A={\frac {M}{\rho }}{\frac {n^{2}-1}{n^{2}+2}}\approx {\frac {M}{\rho }}{\frac {n^{2}-1}{3}}.$

## Bibliografia

* Born, Max; Wolf, Emil. Principles of Optics: Electromagnetic Theory of Propagation, Interference and Diffraction of Light (en anglés). Cambridge University Press, 1999. ISBN 0-521-64222-1.
# Església de Sant Salvador de Guardiola

Església de Sant Salvador de Guardiola és una obra del municipi de Sant Salvador de Guardiola (Bages) inclosa en l'Inventari del Patrimoni Arquitectònic de Catalunya.

## Descripció

Es tracta d'una església que substitueix l'anterior romànica, situada en un indret planer als afores de la vila. Està estructurada a partir d'una planta rectangular i també un campanar de torre, i consta d'una nau principal i dues laterals. La façana, és força senzilla i té algunes reminiscències renaixentistes. Destaca una galeria catalana porxada en un dels murs laterals.

## Referències

* ↑ «Església de Sant Salvador de Guardiola». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 9 novembre 2015].
# Balkan Elite Road Classics

El Balkan Elite Road Classics és una competició ciclista d'un dia que es disputa a Albània. La sortida i arribada es troba a la ciutat d'Elbasan. Des del 2016 forma part de l'UCI Europa Tour, amb una categoria 1.2.

## Palmarès

| Any | Vencedor | Segon | Tercer |
| 2016 | Eugert Zhupa | Redi Halilaj | Iltjan Nika |

## Referències

* Palmarès a yclingfever.com
* Palmarès a worldcyclingstats.com
* Palmarès a los-deportes.info
* Palmarès a cyclebase.nl